**Budova s pozemkami** na ulici Vajanského 11/A **v Lučenci**

Národná banka Slovenska je výlučným vlastníkom budovy s pozemkami na ulici Vajanského 11/A v Lučenci. Sú to:

budova súp. č. 5160 na pozemku parc. č. 1615/3 a parcely registra „C“:

parc. č. 1612/2, druh pozemku zastavané plochy a nádvoria o výmere 530 m2,

parc. č. 1615/2, druh pozemku zastavané plochy a nádvoria o výmere 383 m2,

parc. č. 1615/3, druh pozemku zastavané plochy a nádvoria o výmere 929 m2,

vedené na **LV č. 6519 k. ú. Lučenec**.

Budova sa nachádza v centrálnej mestskej zóne mesta Lučenec v uličnej zástavbe občianskej vybavenosti. Ide o samostatne stojaci objekt. Mesto Lučenec je okresným mestom s počtom obyvateľov nad 15 000 s kompletnou občianskou vybavenosťou ako sú obvodné úrady, mestský úrad, súd, základná škola, stredné školy, vysoké školy, kongresové centrum, výstavisko, nemocnica s poliklinikou, kompletná sieť obchodov a služieb, hotely, doprava - autobus, vlak, MHD, letisko sa nachádza v obci Boľkovce od Lučenca 2 km.

**Technický popis uvedenej budovy:**

Administratívna budova - čiastočne dvojpodlažný objekt bez podpivničenia s plochou jednoplášťovou strechou, bola daná do užívania v roku 2004. Štvorcový kubus je založený na monolitickej železobetónovej doske. Základy sú izolované proti zemnej vlhkosti, do základových pásov v prízemnej časti je včlenený kanál pre rozvody UK a chladu. Prízemná časť stavby má steny prevažne murované, vyhradené časti sú monolitické železobetónové. Dvojpodlažná časť stien je monolitická železobetónová s monolitickými železobetónovými stropmi, obvodový múr bankového dvora je vymurovaný z betónových tvárnic. Objekt bol **zaradený do majetku NBS k 30.11.2004** a má veľmi dobrý stavebno-technický stav.

**Základné údaje stavby:**

Celková plocha pozemkov: 1.842 m2

Zastavaná plocha objektom: 936 m2

Celková úžitková plocha: 1.243 m2

Obstavaný priestor celkom: 7.064 m3

Počet miest na parkovanie: 10

Dopravné napojenie uvedenej budovy NBS je na ulicu Vajanského.

**Úschovné /bezpečnostné/ priestory objektu:**

Budova je vybavená bezpečnostnými, úschovnými priestormi vhodnými na úschovu materiálu, cenností a iných predmetov so zabudovaným pohyblivým skriňovým systémom. Tieto priestory sú chránené bezpečnostným elektronickým systémom s napojením na príslušné bezpečnostné zložky Slovenskej republiky. Úschovné priestory sú po stavebnej stránke vybudované na najvyššej bezpečnostnej úrovni. Objekt je vybavený dieselagregátom. Budova ako celok je vybavená elektronickým bezpečnostným systémom.

Všeobecná hodnota nehnuteľností spolu na základe znaleckého posudku z 29.03.2016 je vo výške 997 000,00 eur.

Kontaktná osoba: p. Buchta, e-mail: branislav.buchta@nbs.sk, č. t.: 02/5787 1231.

**Hospodársky objekt s pozemkami** na ulici Osloboditeľov 33 **v obci Badín** okres Banská Bystrica

Národná banka Slovenska je výlučným vlastníkom samostatne stojaceho hospodárskeho objektu s pozemkami na ulici Osloboditeľov 33 v obci Badín okres Banská Bystrica. Sú to:

objekt súp. č. 646 na pozemku p. č. 1598/11,

pozemok parc. č. 1598/7 výmera 1.138 m2,

pozemok parc. č. 1598/11 výmera 362 m2 vedené na LV č. 1271 k. ú. Badín.

Objekt sa nachádza na okraji obce Badín v blízkosti predajne automobilov so servisom KOVA a čerpacej stanice OMV, pri rýchlostnej ceste R1 zo Zvolena do Banskej Bystrice. Sprístupnený je spevnenou asfaltovou komunikáciou od cesty 1/66.

**Technický popis uvedenej budovy:**

Hospodársky objekt bol vybudovaný v decembri 2000 pre archívne účely NBS, čomu zodpovedá aj jeho vybavenie (vzduchotechnika, požiarne zabezpečenie, oplotenie, kamerový systém ochrany objektu). Ide o dvojpodlažnú budovu, ktorá sa pôdorysne skladá z troch obdĺžnikových častí. Objekt, **zaradený do majetku NBS k 29.12.2000**, pozostáva z garáže, skladov za garážami, skladu cez dve podlažia a z archívu cez dve podlažia so zabudovaným regálovým systémom. Garáž je sprístupnená z jestvujúcej cesty. Podlahu má z keramickej dlažby, steny s keramickým obkladom a brána je vyklápacia automaticky ovládaná. Dvojpodlažná časť je v mieste kotolne, sociálnych zariadení a vstupu. Archív je v dvoch podlažiach nad sebou spojených výťahovou plošinou o nosnosti 1.000 kg. Vykurovanie je teplovodné, zdrojom tepla je kotolňa na zemný plyn.

**Základné údaje nehnuteľností:**

Celková plocha pozemkov: 1.500 m2

Zastavaná plocha: 624 m2

(podzemné podlažie: 268 m2

nadzemné podlažie: 355 m2)

Obostavaný priestor: 2.316 m3

Všeobecná hodnota nehnuteľností spolu predstavuje podľa znaleckého posudku zo dňa 29.03.2016 sumu vo výške 202 000,00 eur.

Kontaktná osoba: p. Buchta, e-mail: branislav.buchta@nbs.sk, č. t.: 02/5787 1231.